Un fost general a fost ales la conducerea Partidului Laburist din Israel / Yair Golan: Începem un parcurs care va conduce ţara noastră iubită spre un viitor promiţător
Fostul general Yair Golan a fost ales marţi în funcţia de şef al Partidului Laburist din Israel, în timp ce această formaţiune de stânga, aflată în criză, are doar patru din cele 120 de locuri din parlament, relatează AFP, conform Agerpres.
„Începem un parcurs care va conduce ţara noastră iubită spre un viitor promiţător”, a spus Golan, imediat după anunţarea rezultatelor.
Acest militar de carieră în vârstă de 62 de ani, care a ocupat funcţia de şef adjunct al Statului Major, a intrat în politică în 2019, alături de fostul premier Ehud Barak, şi a fost ales membru al parlamentului pe o listă comună de stânga în 2020.
Ministru adjunct al economiei şi industriei în 2021 în guvernul de uniune al lui Naftali Bennett, el a candidat fără succes pentru conducerea partidului secular de stânga Meretz în 2022, după care şi-a anunţat candidatura pentru conducerea Partidului Laburist în luna martie.
O figură controversată de la un discurs din 2016, când a părut să facă o comparaţie între societatea israeliană şi ascensiunea fascismului în Europa în anii 1930, el a fost lăudat după 7 octombrie, după ce a decis să se alăture luptei împotriva Hamas pe teritoriul israelian, la scurt timp după atacul surpriză al comandourilor islamiste.
Conform unor relatări media, el a salvat cel puţin şase persoane de la locul festivalului Nova, scena unui masacru care a dus la moartea a cel puţin 364 de persoane.
Golan a fost ales marţi cu 95% din voturile membrilor partidului, care şi-au exprimat votul în proporţie 60,6%.
Moştenitor al Mapai, partidul lui David Ben-Gurion, fondatorul statului Israel, Partidul Laburist a deţinut puterea în Israel între 1948 şi 1977 şi apoi între 1999 şi 2001.
În 1969, acest partid şi aliaţii săi au trimis un număr record de 56 de deputaţi în Knesset, parlamentul israelian.
Sub conducerea lui Merav Michaeli, un fost jurnalist care a devenit membru al parlamentului în 2013, partidul a obţinut cel mai slab scor din istoria sa la ultimele alegeri parlamentare din 2022, câştigând doar patru mandate. Conform ultimelor sondaje, el nu ar obţine niciun loc în cazul unor noi alegeri generale.
Yair Golan a cerut unirea partidelor de stânga pentru a oferi „o alternativă” de putere în faţa actualului guvern de dreapta condus de Benjamin Netanyahu.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank